KOMMISSIONENS BESLUTNING af 5. september 1997 om fastsættelse af de kendetegn, for hvilke nogle medlemsstater kan anvende oplysninger, der hidrører fra andre kilder end statistiske undersøgelser, i forbindelse med undersøgelsen af landbrugsbedrifternes struktur i 1997 (EØS-relevant tekst) (97/621/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 571/88 (1) af 29. februar 1988 om tilrettelæggelse af en række fællesskabsundersøgelser af landbrugsbedrifternes struktur, senest ændret ved forordning (EF) nr. 2467/96 (2), særlig artikel 8 og 15, og

ud fra følgende betragtninger:

Ifølge artikel 8, stk. 2, andet afsnit i forordning (EØF) nr. 571/88 kan medlemsstaterne efter anmodning og på grundlag af passende dokumentation bemyndiges til for visse kendetegn at anvende allerede eksisterende oplysninger, der hidrører fra andre kilder end statistiske undersøgelser; visse medlemsstater har anmodet om bemyndigelse til at benytte sig af denne mulighed;

resultaterne af strukturundersøgelsen har stor betydning for den fælles landbrugspolitik, og det er derfor nødvendigt at fastholde en høj kvalitet af oplysningerne; anvendelsen af data, der hidrører fra andre kilder end statistiske undersøgelser, kan kun accepteres, hvis disse data er lige så pålidelige som data fra statistiske undersøgelser; definitionerne af data fra andre kilder skal være harmoniserede med definitionerne af data fra strukturundersøgelsen;

de i denne beslutning fastsatte foranstaltninger er i overensstemmelse med udtalelse fra Den Stående Landbrugsstatistiske Komité -

VEDTAGET FØLGENDE BESLUTNING:

Artikel 1

De kendetegn i forbindelse med fællesskabsundersøgelsen af landbrugsbedrifternes struktur i 1997, for hvilke de respektive medlemsstater er bemyndigede til at anvende allerede eksisterende oplysninger, der hidrører fra andre kilder end statistiske undersøgelser, og de kilder, fra hvilke de er bemyndigede til at indsamle disse oplysninger, er anført i bilaget.

Artikel 2

Medlemsstater, der er bemyndigede til at anvende oplysninger fra andre kilder end statistiske undersøgelser, træffer de foranstaltninger, der er nødvendige for at sikre, at disse oplysninger mindst er lige så pålidelige som oplysninger fra statistiske undersøgelser.

Artikel 3

Denne beslutning er rettet til medlemsstaterne.

Udfærdiget i Bruxelles, den 5. september 1997.

På Kommissionens vegne

Yves-Thibault DE SILGUY

Medlem af Kommissionen

(1) EFT L 56 af 2. 3. 1988, s. 1.

(2) EFT L 335 af 24. 12. 1996, s. 3.

BILAG

A. KENDETEGN FOR UNDERSØGELSEN

For de kendetegn, der nedenfor er markeret med et kryds, er Tyskland, Danmark, Nederlandene, Østrig, Finland og Det Forenede Kongerige bemyndigede til at anvende eksisterende oplysninger, der hidrører fra andre kilder (angivet i del B) end statistiske undersøgelser, som grundlag for fællesskabsundersøgelsen af landbrugsbedrifternes struktur i 1997.

>START GRAFIK>

MEDLEMSSTAT / KENDETEGN

>SLUT GRAFIK>

B. DATAKILDER

Tyskland, Danmark, Nederlandene, Østrig, Finland og Det Forenede Kongerige er bemyndigede til at anvende eksisterende oplysninger fra det integrerede forvaltnings- og kontrolsystem, der er indført ved Rådets forordning (EØF) nr. 3508/92 (1) og (EØF) nr. 3887/92 (2). Nederlandene er bemyndiget til at anvende data fra det nationale register over landbrug for så vidt angår kendetegnene B01, L01 og L01 a).

(1) EFT L 355 af 5. 12. 1992, s. 1.

(2) EFT L 391 af 31. 12. 1992, s. 36.